ДО  

ОБЩИНСКИ СЪВЕТ

ГР. БУРГАС
                                                    ДОКЛАДНА ЗАПИСКА
            от  ДИМЧО ГРУДЕВ ГРУДЕВ, СТАНИСЛАВ   РАЙКОВ АНДРЕЕВ, 
ВЕСЕЛИН  МАТЕЕВ ПРЕНЕРОВ – общински съветници от ПП ГЕРБ
            Относно: Изработване на Общинска програма за развитие и изграждане на деца и младежи,  като умели и активни предприемачи  или висококвалифицирани работници и специалисти, чрез интерактивно, иновативно  извънкласно обучение и практики, с цел подобряване  социалния климат в Община Бургас в полза на дребния и среден бизнес, както и в превръщане на Общината в привлекателна дестинация за големи инвеститори.
                          УВАЖАЕМИ ОБЩИНСКИ СЪВЕТНИЦИ,

Тази докладна изразява  нашата тревога от група социално-икономически проблеми, като предлага път за тяхното решаване. Пълноценното емоционално и социално израстване на децата и юношите, както и тяхната последваща реализация в живота било като предприемачи или квалифицирана работници и специалисти изисква натрупване на непосредствен опит от живот в група от връстници, посветена на творческа активност. Осигурването на сигурна и дружелюбна среда за социално участие на младите хора е дълг и отговорност на възрастните. Ние сме убедени, че е дошъл моменът за стартиране на активна и информирана политика за младите хора от страна на нашата община. 
         Лишени от възможности за творческа реализация на своята енергия, младите хора стават жертва на пороци - затъпяващи развлечения, зависимости от вещества, безразборни сексуални контакти и пр. или се потапят във виртуалния свят на компютърните игри и социалните мрежи. Доброволното бягство от реалността обаче не решава проблемите, а ги задълбочава, защото лишава младите от възможност да натрупат житейски опит и ги прави уязвими за рисковете на динамичния свят, в който им предстои да живеят. 
          Същевременно инвеститорите, средния и дребен бизнес подават непрекъснато сигнали за липсата на квалифицирана работна ръка или предприемчиви млади хора, като пречка за развитието на бизнеса в национален, а и в общински план. Затова предлагаме общината да инвестира в изготвянето на цялостна програма за младежки политики с хоризонт 2020 г., която да бъде интегрирана в общинския план за развитие. 
          Идеята е да бъде използван Общинския Център за подкрепа на личностното развитие в който ще бъдат подготвени съответните клубове по интереси първоначално в областите „модерно, иновативно селско стопанство и лека промищленост“  и „лесоинженерство, иновативно горско стопанство, модерно дървообработване, екология“  и към който ще бъде изградена съответната материална база и осигурен необходимия брой специалисти и преподаватели. Целта е да бъде възстановена в съзнанието на подрастващото поколение връзката между таланта, уменията, труда и възможностите за добра реализация и добър живот. Да бъдат възпитани и подготвени млади хора с умения и кураж да бъдат и предприемачи и добри изпълнители, чието самочувствие ще е базирано на наученото и най-вече приложеното от тях в сферата на селско стопанство, горско стопанство, екология и туризъм, като най-приоритетни за нашата община отрасли.

        Тази програма трябва да стъпи върху задълбочени изследвания на ценностите, нагласите, проблемите и потребностите на младите хора в контекста на техните отношения в семейството, училището и общността. Успоредно с това ще бъдат проучени и оценени икономическите, човешки и институционални ресурси на общината да отговори на тези потребности с иновативни политики. В хода на изготвяне на стратегията ще бъдат конструирани, обсъдени и пилотирани няколко програми за включване на младите хора в разнообразни стопански, образователни, социални и културни дейности. Този тип социално участие, подкрепяно и насръчавано от компетентни професионалисти, ще помогне на младите хора да обогатят своята картина за обществото, да развият творческия си потенциал и да натрупят практически умения за справяне с предизвикателствата на променящия се свят. 
          В хода на изработване на програмата ще се предвиди и  подход, чрез който тя да бъде насочена в полза на други социални групи, като например хора отпаднали от образователната и социална система.

Въз основа на обсъждане и консултации по време на предпроектните проучвания с цел по-добро управление на рисковете и целесъобразно изразходване на средствата се планира подготовката на програмата да стане на два етапа. Първият етап включва: 


Извършване на проучвания и анализи по отношение на пазара на труда, образователната и семейната средата, настроенията, заинтересованите страни, административния и икономическия потенциал на общината за подготовка и управление на програмата, създаване на база данни, както и консултиране на лидерите на общността и ръководителите на обществените организации с цел създаване на благоприятна среда за осъществяване  на проекта. Средствата необходими за осъществяване на първият етап са в размер на 30 000 лева. На база резултатите от постигнатото през този етап ще се планират дейности и бюджети за осъществяване на вторият етап за подготовката на програмата. 

Във връзка с гореизложеното и на основание  чл.21, ал.1, т.6 и т.12 от Закона за местното самоуправление и местната администрация,  предлагаме на Общински съвет-Бургас да вземе следните
РЕШЕНИЯ:

1. Възлага на Кмета на Община Бургас да предприеме необходимите действия по изработването на  Общинска програма  за развитие и изграждане на деца и младежи,  като умели и активни предприемачи  или висококвалифицирани работници и специалисти, чрез интерактивно, иновативно  извънкласно обучение и практики, с цел подобряване  социалния климат в Община Бургас в полза на дребния и среден бизнес, както и в превръщане на Общината в привлекателна дестинация за големи инвеститори.
2. Необходимите финансови средства в размер на 30 000 (тридесет хиляди) лв. да се осигурят от външни източници.
С уважение:

Д.Грудев

С.Андреев

В.Пренеров
